31989R2218
L 211/1
JURNALUL OFÍCIAL AL UNIUNII EUROPENE
REGULAMENTUL (EURATOM) NR. 2218/89 AL CONSILIULUI
din 18 iulie 1989
de modificare a Regulamentului (Euratom) nr. 3954/87 de stabilire a nivelurilor maxime permise de contaminare radioactivă a produselor alimentare și a furajelor după un accident nuclear sau altă situație de urgență radiologică
CONSILIUL COMUNITĂȚILOR EUROPENE,
având în vedere Tratatul de instituire a Comunității Europene a Energiei Atomice, în special articolul 31,
având în vedere propunerea Comisiei, elaborată după obținerea avizului unui grup de experți desemnați de Comitetul științific și tehnic (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât anexa la Regulamentul (Euratom) nr. 3954/87 (4) cuprinde rubrici pentru nivelurile maxime permise pentru produse alimentare și furaje;
întrucât, cu toate acestea, pentru unele din rubricile respective nu au fost stabilite niveluri maxime până la luarea unei decizii de către Consiliu într-o fază ulterioară, rezultat al unei munci suplimentare efectuate în principal de către experți științifici;
întrucât Comisia a înaintat două comunicări Consiliului la 14 iunie și respectiv 9 decembrie 1988 care erau destinate a completa anexa la regulamentul menționat anterior și care au fost elaborate după consultarea grupului de experți menționat la articolul 31 din tratat;
întrucât anexa la regulamentul respectiv trebuie completată în consecință;
întrucât trebuie adaptate și alte informații prevăzute de anexa respectivă ca urmare a celor mai recente descoperiri științifice în domeniu;
întrucât, prin urmare, se recomandă consolidarea nivelurilor și a altor informații din anexa respectivă în cadrul unui singur tabel;
întrucât se recomandă, de asemenea, având în vedere munca suplimentară ce urmează a fi efectuată, stipularea faptului că procedura prevăzută la articolul 7 din Regulamentul (Euratom) nr. 3954/87 trebuie să se aplice și pentru stabilirea nivelurilor maxime permise pentru furaje; întrucât regulamentul respectiv trebuie completat în mod corespunzător,
ADOPTĂ PREZENTUL REGULAMENT:
Articolul 1
Anexa la Regulamentul (Euratom) nr. 3954/87 se înlocuiește cu anexa la prezentul regulament.
Articolul 2
Articolul 7 din Regulamentul (Euratom) nr. 3954/87 se înlocuiește cu următorul text:
„Articolul 7
Normele de aplicare a prezentului regulament, o listă de produse alimentare de mică importanță, împreună cu nivelurile maxime aferente acestora și nivelurile maxime pentru furaje trebuie să fie adoptate în conformitate cu procedura stabilită la articolul 30 din Regulamentul (CEE) nr. 804/68, care se va aplica prin analogie. În acest scop, se va institui un comitet ad-hoc.”
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 iulie 1989.